Heino Noor

Heino Noor (24. aprill 1922 Haapsalu – 5. veebruar 2018 Tartu) oli eesti arstiteadlane, Eesti toksikoloogia rajaja.Eesti teaduse biograafiline leksikon, 3. köide, lk 24.

 Elulugu 
Heino Noor sündis ohvitser Karl Noore ja naiskodukaitsja Salme Noore pojana.Tapivagunist välja heidetud jumalagajätt jõudis pojani 12 aastat hiljem, Õhtuleht, 14. juuni 2001.

Koolieas osales ta merenoorkotkana Haapsalu mererühmas "Urmas". Ta lõpetas 1940. aastal Haapsalu Gümnaasiumi kiitusega. Tema vanemad küüditati 14. juunil 1941 Venemaale. Ta isa ja ema hukati aprillis 1942 süüdistatuna vabadussõjalaste liikumisega seotuses ning vastavalt politseikomissari ja naiskodukaitse esinaisena töötamises.Siberis represseeritu: plaanisin kättemaksuks Idel Jakobsoni mõrva, Tartu Ekspress, 7. mai 2015. 1940. aastal püüdis Heino Noor alustada õpinguid Tartu Ülikooli õigusteaduskonnas, ent sotsiaalse tausta tõttu see ei õnnestunud. 1940-1941 töötas ta Emmaste Mittetäieliku Keskkooli eesti keele ja ajaloo õpetajana. 3. juulil 1941 mobiliseeriti ta Nõukogude armeesse, teenistus möödus tööpataljonis ränkades tingimustes. 1943-1944 tegutses ta Sverdlovski oblastis Eestis evakueeritud laste õpetajana. Aastatel 1944–1952 oli ta represseerituna Siberis vangilaagris, kus töötas velskri ja arstina.

Vangilaagrist naasnuna jätkas ta õpinguid ning lõpetas 1955. aastal Tartu Meditsiinikooli ja 1961. aastal Tartu Riikliku Ülikooli cum laude. Hiljem täiendas ta end Moskvas, Peterburis ja Bonnis. 

Aastast 1961 töötas ta Vabariiklikus Tartu Kliinilises Haiglas ja Tartu Ülikooli Kliinikumis toksikoloogina, ühtlasi oli ta Tartu Riikliku Ülikooli arstiteaduskonna õppeülesande täitja toksikoloogia ja kutsehaiguste alal, aastatel 1962–1970 ka Tartu Linna Polikliiniku töötervishoiu ja kutsehaiguste kabineti juhataja. 

1971–1979 oli ta Tartu Kliinilise haigla peaarsti asetäitja. 

Heino Noore uurimisvaldkondadeks olid kliiniline toksikoloogia, suitsidoloogia, sotsiaalpsühholoogia, meditsiiniajalugu. 

Heino Noor oli Riigikogu juures tegutseva Okupatsioonide Repressiivpoliitika Uurimise Riikliku Komisjoni liige, aastast 1994 Eesti represseeritute meditsiinilise rehabilitatsiooni teenistuse konsultant. 

Heino Noor oli kõrgema kategooria toksikoloog (1978). Ta avaldas üle 40 teaduspublikatsiooni.

Ta oli Haapsalu aukodanik.Heino Noor sai Haapsalu promenaadile mälestustahvliga pingi, Lääne Elu, 23. aprill 2013.

Tunnustus
 1978 Eesti NSV teeneline arst
 2001 Eesti Punase Risti IV klassi teenetemärk
 2003 Haapsalu Püha Johannese koguduse teenetemärk
 2007 Haapsalu aukodanik
 2008 Eesti Arstide Liidu aumärk

Teoseid
 "О лечении витальных нарушений при острых отравлениях, в частности при барбитуровой коме" // Вопр. клин. неврол. психиатрии 3. Tartu, 1963.
 "Неиропсихические расстройства и их связь с сатурнизмом у типографических рабочих г. Тарту" (kaasautor K. Aru) // Вопр. клин. неврол. психиатрии 3. Tartu, 1963.
 "Изменения пройзвольной регуляции деятельности при опухолях головного мозга" (kaasautor A. Turovskaja) // Вопр. клин. неврол. психиатрии 8. Tartu, 1971.
 "Mõningatest atsetüülsalitsüülhappe (aspiriini), butadiooni ja fenatsetiini kõrvalnähtudest" (kaasautor A. Vapra) // Nõukogude Eesti Tervishoid (1975) 1.
 "Suitsidaalne käitumine kui üldmeditsiiniline probleem" (kaasautor L. Mehilane) // Nõukogude Eesti Tervishoid (1986) 2.
 "Sociopsychological situation and parasuicide incidence in Estonia" (kaasautor L. Mehilane) // Tartu Ülikooli Toimetised 890 (1990).
 "Ägedad mürgistused" // Reanimatoloogia. Tallinn, 1991.
 "Parasuizidhäufigkeit und nationalpolitische Ereignisse in Estland" // Aktuelle Aspekte der Psychiatrie. Jena, 1991.
 "Clinicum Universitatis Tartuensis 190: Päevakajaliselt ülikooli kliinikumi asutamisloost" // Eesti Arst (1995) 1.
 "Elamise pikad varjud. Arsti ja poliitvangi mälestused" // Mõttesild, 2018, ISBN 9789949884070.

 Viited 

Kirjandus
 Nõukogude Eesti Tervishoid (1982) 4, 297. 
 Helbe Merila-Lattik. Eesti arstid 1947–1997. Tallinn, 1997, 868–867. 
 Tartu Ülikooli Kliinikum 200. Tartu, 2004, 108. 
 Eesti teaduse biograafiline leksikon, 3. köide.

Välislingid
 Kaur Paves. Siberis represseeritu: plaanisin kättemaksuks Idel Jakobsoni mõrva, Tartu Ekspress, 7. mai 2015
 Raimu Hanson. Sünnipäev jääb ära ema mõrva tõttu, Tartu Postimees, 24. aprill 2017
 Aateline Heino Noor sai 95aastaseks, Eesti Kirik, 26. aprill 2017
 Suri Eesti toksikoloogia rajaja Heino Noor, ERR uudised, 5. veebruar 2018
 Aime Jõgi. Heino Noore elulooraamatu esitlust jälgis saalitäis rahvast, Tartu Postimees, 23. aprill 2018
 Malle Elvet. Haapsalu aukodaniku Heino Noore mälestused said raamatuks, Lääne Elu, 27. aprill 2018 

Kategooria:Eesti arstid
Kategooria:Eesti arstiteadlased
Kategooria:Tartu Ülikooli arstiteaduskonna õppejõud
Kategooria:Toksikoloogid
Kategooria:Eesti represseeritud isikud
Kategooria:Eesti NSV teenelised arstid 
Kategooria:Õpetatud Eesti Seltsi liikmed
Kategooria:Eesti Punase Risti IV klassi teenetemärgi kavalerid
Kategooria:Haapsalu aukodanikud
Kategooria:Vana-Jaani kalmistule maetud
Kategooria:Sündinud 1922
Kategooria:Surnud 2018